《赵尧生招同法源寺看丁香》
清代·曾习经

游心难再羁，迫此青阳暮。投鞭事初地，把臂获良晤。

沉沉大雄殿，丁香覆两庑。峭茜资文字，香润及巾屦。

连檐竟晻霭，久坐宛清曙。固知佛日长，稍觉天倪露。

平生赵御史，补正匡王度。似尔风霆手，正要玉雪句。

入世有生老，随缘无迎拒。长年眇欢悰，及春理芳绪。

馀花今未歇，陈迹昔已屡。初非两眸计，似深一宿悟。

达生幸能托，净义略可树。春芳固外物，且任腾腾去。

作者简介：曾习经，字刚甫，号蛰庵，揭阳人。光绪庚寅进士。历官度支部右丞。有《蛰庵诗存》。